钦定古今图书集成/历象汇编/岁功典/第092卷 > 腊月三日义乌道上寄潘义荣 郑刚中
## 钦定古今图书集成/历象汇编/岁功典/第092卷 > 腊月三日义乌道上寄潘义荣 郑刚中

天风生暮寒，一夜新雪积。迟明兀箯舆，乱入三迳窄。
茅檐两三家，鸡犬不见迹。冬令顷弗严，草木僭春色。
愆阳入桃杏，弄暖浪蕊坼。肃然变霜威，犯者辄衰息。
独馀山上松，不动与寒敌。十丈伟标致，四面风淅沥。
时于翠叶中，碎挂琼玉白。忘我道路艰，但觉心志怿。
拥鼻作孤吟，清思浩无极。